​កម្ពុជា-ថៃ​ព្រមព្រៀង​គ្នា​បង្ក្រាប​ល្បែង​ស៊ីសង​ ​និង​ការ​ឆបោក​ឆ្លងដែន​តាម​ប្រព័ន្ធ​អ៊ីនធឺណិត
លោក​ហ៊ុន សែន ​បាន​ចាត់​ទុក​ថា​ល្បែង​អនឡាញ​«បង្ក​ផល​ប៉ះ​ពាល់​ដល់​សន្តិសុខ​សណ្ដាប់ ​ធ្នាប់​សាធារណៈ​ និង​របៀប​រៀប​រយ​សង្គម»​ ហើយ​បាន​ដាក់​បទ​បញ្ជា​ឲ្យ​អាជ្ញាធរ​បិទ​ល្បែង​អនឡាញ​នេះ​ឲ្យ​បាន​«ម៉ឺង​ម៉ាត់» ​និង​មាន​«ប្រសិទ្ធ​ភាព​ខ្ពស់»។
ភ្នំពេញ — រដ្ឋាភិបាលក្រុងភ្នំពេញបានព្រមព្រៀងជាមួយនឹងអាជ្ញាធរទីក្រុងបាងកកប្រទេសថៃដើម្បីសហការទប់ស្កាត់និងបង្ក្រាបការលេងល្បែង និងការឆបោកប្រាក់ឆ្លងដែនតាមប្រព័ន្ធអ៊ីនធើណិត តាមរយៈវិធានការមួយចំនួន និងការចុះអនុស្សរណៈនៃការយោគយល់គ្នា(MoUs)ដើម្បីបញ្ចៀសការខាតបង់សេដ្ឋកិច្ចគ្រួសាររបស់ប្រជាជននៃប្រទេសដែលមានភូមិផងរបងជាមួយគ្នានេះ។ បើតាម ចេញផ្សាយកាលពីថ្ងៃទី៣១ ខែមករាឆ្នាំ២០២២នេះ រដ្ឋាភិបាលប្រទេសទាំងពីរ បានឯកភាពគ្នាលើវិធានការចំនួនបួន ដែលរួមមាន ការបង្កើតបណ្តាញទំនាក់ទំនងគោលសម្រាប់អាជ្ញាធរប្រទេសទាំងពីរតាមដានជនសង្ស័យ  ការចែករំលែកព័ត៌មានពាក់ព័ន្ធ សំឡេងឆ្លើយឆ្លងគ្នាតាមបណ្តាញអ៊ីនធឺណិត(VOIP) អាសយដ្ឋានអ៊ីនធឺណិត IP  និងកំណត់ត្រាទំនាក់ទំនងរបស់ជនសង្ស័យ ការបង្កើតក្រុមបង្ក្រាបក្នុងប្រទេសទាំងពីរ និង ការដាក់ចេញអនុស្សរណៈយោគយល់គ្នា(MoUs)។ ការដាក់ចេញវិធានការស្នូលបួនខាងលើកើតមានឡើងបន្ទាប់ពីជំនួបរវាងរដ្ឋមន្ត្រីក្រសួងសេដ្ឋកិច្ចឌីជីថលនិងសង្គមរបស់ប្រទេសថៃ គឺលោក Chaiwut Thanakamanusorn និងរដ្ឋមន្ត្រីក្រសួងប្រៃសណីយ៍ និងទូរគមនាគមន៍កម្ពុជា លោក ជា វ៉ាន់ដេត តាមរយៈវីដេអូអនឡាញ។ លោក Chaiwut  ត្រូវបានកាសែតបាងកកប៉ុស្តិ៍ដកស្រង់សម្តីថា៖ «ទីតាំងប្រតិបត្តិការផ្ទេរប្រាក់ត្រូវបានគេតាមដានឃើញថា កើតមាននៅក្នុងរាជធានីភ្នំពេញ និងក្រុងព្រះសីហនុរបស់ប្រទេសកម្ពុជា ដែលជាកន្លែងលាងលុយ ដោយផ្លាស់ប្តូរទៅជារូបិយបណ្ណរូបវន្ត និងឌីជីថល»។ លោក Chaiwut អះអាងថា ជនរងគ្រោះនៅប្រទេសថៃបានខាតបង់លុយរាប់រយលានបាតក្នុងទម្រង់បោកបញ្ឆោតតាមប្រព័ន្ធទូរស័ព្ទ ការវិនិយោគ និងការលេងល្បែងតាមប្រព័ន្ធអ៊ីនធឺណិត។ អ្នកនាំពាក្យក្រសួងមហាផ្ទៃ លោកនាយឧត្តមសេនីយ៍ ខៀវ សុភ័គ បានប្រាប់វីអូអេនៅថ្ងៃពុធថាកម្ពុជាតែងតែមានកិច្ចសហប្រតិបត្តិការល្អ ទាំងពហុ និងទ្វេភាគីជាមួយបណ្តាប្រទេសក្នុងតំបន់ និងក្នុងក្របខណ្ឌអាស៊ាន និងជាមួយប្រទេសជិតខាងជានិច្ច ដើម្បីបង្ក្រាបបទល្មើសឧក្រិដ្ឋកម្មឆ្លងដែន ដែលកើតមាននៅក្នុងប្រទេសនីមួយៗ។ លោកបានមានប្រសាសន៍ថា៖ «ជាការណ៍ពិតណាស់ រាល់បទល្មើសឆ្លងដែន មិនអាចមានប្រទេសណាមួយ ថា គ្មាននោះទេ... ជាពិសេសបទល្មើសលាងលុយបច្ចេកវិទ្យា ឬលាងលុយអីផ្សេងៗស្ថិតក្នុងបទល្មើសឆ្លងដែននេះ ដែលហៅថា transnational crime [ឧក្រិដ្ឋកម្មឆ្លងដែន]។ ប៉ុន្តែការអនុវត្ត ការបង្ក្រាប ការស៊ើបអង្កេតបទល្មើសនេះ គឺយើងមានយន្តការទ្វេភាគី រវាងប្រទេសនិងប្រទេសទាំងពហុភាគី ក្នុងតំបន់ ឧទាហរណ៍នៅក្នុងក្របខណ្ឌអាស៊ាន»។ វីអូអេមិនទាន់អាចទាក់ទងសុំការអត្ថាធិប្បាយពីមន្ត្រីនាំពាក្យពីររូបនៃក្រសួងប្រៃសណីយ៍ និងទូរគមនា គមន៍គឺលោក មាស ប៉ូ និងលោក សូ វិសុទ្ធី បានទេនៅថ្ងៃពុធនេះ។ អភិបាលរងរាជធានីភ្នំពេញលោក កើត ឆែ បដិសេធមិនផ្តល់ការអត្ថាធិប្បាយ ដោយបានបង្វែរសំណួរទៅស្ថាប័នជំនាញវិញ។ ដោយឡែក អ្នកនាំពាក្យទូរគមនាគមន៍កម្ពុជា លោក អូក ដូរ៉ានី មិនទាន់ឆ្លើយតបសំណួររបស់សំឡេងសហរដ្ឋអាមេរិកទេគិតត្រឹមរសៀលថ្ងៃពុធនេះ។ ចំណែកអ្នកនាំពាក្យរដ្ឋបាលខេត្តព្រះសីហនុ លោក ឃាង ភារម្យ បានប្រាប់វីអូអេថា រដ្ឋបាលខេត្តមិនទាន់ទទួលបានព័ត៌មានពាក់ព័ន្ធនឹងករណីលាងលុយតាមប្រព័ន្ធអ៊ីនធឺណិតនោះទេ។ ប៉ុន្តែលោកថា ប្រសិនបើការប្រព្រឹត្តបទល្មើសបច្ចេកវិទ្យាណាមួយត្រូវបានរកឃើញនោះ នោះមន្ត្រីជំនាញខេត្តនឹងចាត់ការតាមវិធានការច្បាប់។ នាយកប្រតិបត្តិអង្គការតម្លាភាពកម្ពុជា លោក ប៉ិច ពិសី ថ្លែងថា រដ្ឋាភិបាលកម្ពុជាត្រូវតែបង្ក្រាបល្បែងស៊ីសងនិងការឆបោកតាមប្រព័ន្ធអ៊ីនធឺណិត ឲ្យមានប្រសិទ្ធភាព ដើម្បីកាត់បន្ថយហានិភ័យដល់ប្រជាពលរដ្ឋខ្មែរ និងប្រជាជនប្រទេសផ្សេងទៀតក្នុងតំបន់។ លោកបានប្រាប់វីអូអេបន្តថា ការបង្ក្រាបបទល្មើសបច្ចេកវិទ្យាឆ្លងដែននេះ អាចទទួលបានជោគជ័យ ប្រសិនបើរដ្ឋាភិបាលខ្មែរមានឆន្ទៈពិតប្រាកដ រួមគ្នាជាមួយអាជ្ញាធរថៃដើម្បីកំណត់មុខសញ្ញាជនសង្ស័យក្នុងប្រទេសជិតខាងទាំងពីរនោះ។ លោកនិយាយថា៖ «អ៊ីចឹងជំរុញកិច្ចសហប្រតិបត្តិការទាំងប៉ុន្មានឲ្យបានផលទៅ ខ្ញុំគិតថា យើងអាចកាត់បន្ថយបញ្ហានេះបានហើយ»។ លោកបន្ថែមថា៖ «ជាកាតព្វកិច្ចកម្ពុជាក្នុងការអនុវត្តច្បាប់ឲ្យមានប្រសិទ្ធភាព។ ហើយបើយើងថា មានច្បាប់កំណត់ថា បិទល្បែង យើងត្រូវតែបិទ មិនគួរឲ្យមានកើតឡើងនៅក្នុងដែនដីកម្ពុជា ដែលយើងបានកំណត់ថា យើងបានបិទល្បែង[អនឡាញ]។ អ៊ីចឹងគួរតែបិទ។ ហើយការស្រាវជ្រាវដូចមិនពិបាកទេ។ ប្រតិបត្តិការល្បែង ភាគច្រើនយើងឃើញធ្វើដោយជនជាតិចិននៅកាឡុកកាលៀត។ កន្លែងគាត់រស់នៅច្រើន ឃើញមានបញ្ហាច្រើន។ អ៊ីចឹងទាមទារឲ្យអាជ្ញាធរធ្វើការឲ្យមានប្រសិទ្ធភាពយើងអាចបង្ក្រាបបញ្ហានេះ[បាន]»។ គួររំឭកផងដែរថា  កាលពីខែសីហាឆ្នាំ២០១៩ រដ្ឋាភិបាលទីក្រុងភ្នំពេញរបស់លោកនាយករដ្ឋមន្ត្រីហ៊ុន សែន បានចេញសារាចរមួយក្នុងការពង្រឹងការគ្រប់គ្រង និងបញ្ឈប់ការផ្តល់អាជ្ញាបណ្ណឲ្យប្រកបអាជីវកម្មល្បែងភ្នាល់តាមម៉ាស៊ីនអេឡិចត្រូនិច តាមរយៈបណ្តាញអ៊ីនធឺណិតក្នុង និងក្រៅប្រទេស។ ការណ៍នេះបណ្តាលឲ្យជនជាតិចិនជាច្រើនដែលរកស៊ីតាមប្រព័ន្ធអនឡាញបានចាកចេញពីប្រទេសកម្ពុជាទៅប្រទេសរបស់ខ្លួនវិញ ជាពិសេសពីខេត្តជាប់មាត់សមុទ្រគឺខេត្តព្រះសីហនុ ដែលសម្បូរទៅដោយបនល្បែងស៊ីសង ឬកាស៊ីណូ។ លោកហ៊ុន សែន បានចាត់ទុកថាល្បែងអនឡាញ«បង្កផលប៉ះពាល់ដល់សន្តិសុខសណ្ដាប់ ធ្នាប់សាធារណៈ និងរបៀបរៀបរយសង្គម» ហើយបានដាក់បទបញ្ជាឲ្យអាជ្ញាធរបិទល្បែងអនឡាញនេះឲ្យបាន«ម៉ឺងម៉ាត់» និងមាន«ប្រសិទ្ធភាពខ្ពស់»៕